დამტკიცებულია
სსიპ - შოთა რუსთაველის ეროვნული სამეცნიერო ფონდის
გენერალური დირექტორის 2015 წლის 23 ივლისის №106  ბრძანებით
 დანართი 1

სსიპ შოთა რუსთაველის ეროვნული სამეცნიერო ფონდისა და გერმანიის იულიხის კვლევითი ცენტრის 
„ერთობლივი კვლევითი-საგანმანათლებლო პროგრამის 
მაგისტრანტებისთვის“ (2015-2016 წწ.)  
პირობები

მუხლი 1. ზოგადი დებულებანი
1. ეს დებულება აწესრიგებს პროგრამაში მონაწილეობის გამოცხადებას, მოთხოვნილი დოკუმენტების მიღების, მიზნობრივი გრანტის გაცემისა და პროექტების მონიტორინგის წესს.
2. სსიპ – შოთა რუსთაველის ეროვნული სამეცნიერო ფონდისა (შემდგომში – ფონდი) და გერმანიის იულიხის კვლევითი ცენტრის (შემდგომში – ცენტრი) ერთობლივი „მაგისტრანტებისთვის იულიხ - საქართველოს ერთობლივი პროგრამის“ (შემდგომში – პროგრამა) მიზანია: 
ა) მიეცეთ ქართველ სტუდენტებს შესაძლებლობა ესტუმრონ მსოფლიოში წამყვან კვლევით ცენტრს გამოცდილების მისაღებად და წარმართონ უახლესი, მაღალი დონის კვლევები როგორც ფუნდამენტური ისე გამოყენებითი მიმართულებით.
ბ) ხელი შეუწყოს ცენტრს რათა განახორციელონ ერთობლივი კვლევითი-საგანმანათლებლო პროგრამა, რომელიც წაახალისებს გერმანიასა და საქართველოს შორის თანამშრომლობის გაღრმავებას, ასევე უზრუნველყოფს ივ. ჯავახიშვილის სახელობის თბილისის სახელმწიფო უნივერსიტეტიდან, საქართველოს ტექნიკური უნივერსიტეტიდან, ილიას სახელმწიფო უნივერსიტეტიდან, ან საქართველოს სხვა უნივერსიტეტიდან (ცენტრთან ურთიერთ შეთანხმებით) წარდგენილი   მაგისტრანტების სამეცნიერო სტაჟირებას ცენტრში, მოიზიდავს საუკეთესო სტუდენტები სამაგისტრო პროგრამებისთვის საჭირო კვლევების განსახორციელებლად, საქართველოს სამეცნიერო პოტენციალის შემდგომი განვითარებისთვის.
3. პროგრამა გულისხმობს სტაჟირებიდან საქართველოში დაბრუნების შემდგომ, ცენტრში მიღებული ცოდნა და გამოცდილება ქართველმა სტუდენტებმა გამოიყენონ და გაავრცელონ ადგილობრივ უნივერსიტეტებსა და კვლევით ინსტუტებში.
4. ფონდისა და ცენტრის დაფინანსება ქართველ მაგისტრანტებს შესაძლებლობას მისცემს ცენტრში სტაჟირების ფარგლებში განახორციელონ მათ სადიპლომო/სადისერტაციო ნაშრომების მომზადებასთან დაკავშირებული კვლევები, ასევე დაამყარონ გრძელვადიანი თანამშრომლობა იულიხისა და გერმანიის სხვა სამეცნიერო ცენტრების თუ უნივერსიტეტების მეცნიერებთან შემდეგ შეთანხმებულ კვლევით სფეროებში:
ა) მათემატიკური მეცნიერებები;
ბ) საინფორმაციო ტექნოლოგიები;
გ) საბუნებისმეტყველო მეცნიერებები;
დ) საინჟინრო მეცნიერებები;
ე) სიცოცხლის შემსწავლელი და სამედიცინო მეცნიერებები.

5. ფონდის გენერალური დირექტორი იულიხის ცენტრის მოთხოვნისა და საქართველოს უნივერსიტეტების კონსორციუმის (ივ. ჯავახიშვილის სახელობის თბილისის სახელმწიფო უნივერსიტეტის, ილიას სახელმწიფო უნივერსიტეტი, საქართველოს ტექნიკური უნივერსიტეტი) წარდგინების საფუძველზე ამტკიცებს პროგრამის ფარგლებში იულიხის ცენტრში გასაგზავნი სტუდენტების სიას. 

მუხლი 2. პროგრამის ადმინისტრირება
1. პროგრამის განხორციელებას ადმინისტრირებას უწევს ფონდი და ცენტრი.
2. ფონდი და ცენტრი პროგრამის განხორციელებასთან დაკავშირებით უზრუნველყოფენ:
ა) პროგრამაში მონაწილეობის გამოცხადებას,  განაცხადების მიღების ვადების დადგენას;
ბ) ცენტრსა და ფონდს შორის 2015 წლის 16 ივნისს ხელმოწერილი  შეთანხმებით (დანართი 2) განსაზღვრული რაოდენობის განაცხადების მიღებასა და ერთობლივ დაფინანსებას. 
3. ფონდი უზრუნველყოფს:
ა) პროგრამაში მონაწილეობის საჯაროდ გამოცხადებას;
ბ) ქართველ მაგისტრანტთა განაცხადების მიღებას საქართველოს უნივერსიტეტების კონსორციუმის (ივ. ჯავახიშვილის სახელობის თბილისის სახელმწიფო უნივერსიტეტის, ილიას სახელმწიფო უნივერსიტეტი, საქართველოს ტექნიკური უნივერსიტეტი) წარდგინებით.
გ) წარმოდგენილილი განაცხადებისა და თანდართული დოკუმენტაციის პაკეტის შესაბამისობის დადგენას ტექნიკური მახასიათებლების მიხედვით მოთხოვნილი საბუთების ჩამონათვალთან. ტექნიკური ხარვეზის აღმოჩენის შემთხვევაში, ფონდი სთხოვს განმცხადებელს 5 დღის ვადაში წარმოადგინოს შესაბამისი დოკუმენტი.
დ) შემოსული განაცხადების ერთიანი სიისა და მოთხოვნილი დოკუმენტაციის სრული პაკეტის ცენტრში გაგზავნას;
ე) ცენტრის მხრიდან მოწოდებული დამტკიცებული დოკუმენტების საფუძველზე საგრანტო ხელშეკრულებების გაფორმებას მაგისტრანტებთან და მათ დაფინანსებას;
3) პროექტების მონიტორინგს.

მუხლი 3. სუბიექტები
1. პროგრამაში მონაწილეობა და განაცხადის წარმოდგენა შეუძლიათ ფონდსა და ცენტრს შორის გაფორმებული 2015 წლის 16 ივნისის შეთანხმების პირველი პუნქტით განსაზღვრული საქართველოს უნივერსიტეტების კონსორციუმის (ივ. ჯავახიშვილის სახელობის თბილისის სახელმწიფო უნივერსიტეტიდან, საქართველოს ტექნიკური უნივერსიტეტიდან, ილიას სახელმწიფო უნივერსიტეტიდან, ან საქართველოს სხვა უნივერსიტეტიდან) მხრიდან, იულიხის ცენტრთან ურთიერთშეთანხმებით წარდგენილ მაგისტრანტებს.
2. საგრანტო დაფინანსების მოსაპოვებლად ფონდში განაცხადების წარმოდგენა შეუძლიათ მაგისტრანტებს, რომელთაც აქვთ ბაკალავრის (ან მასთან გათანაბრებული) აკადემიური ხარისხი, რომლებიც ჩაატარებენ ცენტრში სამაგისტრო დიპლომისთვის საჭირო კვლევას (სამაგისტრო თეზისის მომზადება) ამ დებულების პირველი მუხლის მე-4 პუნქტში აღნიშნული კვლევითი მიმართულებებით.

მუხლი 4. განაცხადების ფორმატი და საგრანტო დაფინანსება
1. პროგრამა ითვალისწინებს ივ. ჯავახიშვილის სახელობის თბილისის სახელმწიფო უნივერსიტეტიდან, საქართველოს ტექნიკური უნივერსიტეტიდან, ილიას სახელმწიფო უნივერსიტეტიდან, ან საქართველოს სხვა უნივერსიტეტიდან (ცენტრთან ურთიერთ შეთანხმებით) წარდგენილი არაუმეტეს სამი მაგისტრანტის (მთლიანობაში) სტაჟირების დაფინანსებას.
2. მაგისტრანტისათვის დაფინანსებული სტაჟირების ხანგრძლივობა უნდა შეესაბამებოდეს საქართველოს უმაღლეს საგანმანათლებლო დაწესებულებაში მისი სამაგისტრო პროგრამის კურიკულუმს (არაუმეტეს ერთი წლისა).
3. განაცხადის წარმდგენებს ცენტრში უნდა ჰყავდეთ სტაჟირების სამეცნიერო ხელმძღვანელი.
4. ფონდისა და ცენტრის ერთობლივი დაფინანსება გულისხმობს:
ა) მიზნობრივ საგრანტო დაფინანსებას, რომელიც მოიცავს ყოველდღიურ საცხოვრებელ ხარჯებს, ჯანმრთელობის, უბედური შემთხვევებისა და პერსონალური პასუხისმგებლობის დაზღვევას და მისი ოდენობა შეადგენს არაუმეტეს 900 ევროს თვეში;
ბ) სამოგზაურო გრანტებს:
ბ.ა) ევროკავშირის ფარგლებში წელიწადში ერთ მოგზაურობას სამაგისტრო თემასთან მჭიდროდ დაკავშირებულ სამეცნიერო ღონისძიებაზე/აქტივობაზე დასასწრებად;
ბ.ბ) წელიწადში მაქსიმუმ ორ ორმხრივ მგზავრობას საქართველოსა და გერმანიას შორის (ეკონომკლასის ბილეთით);
5.	ყოველთვიური მიზნობრივი საგრანტო დაფინანსების 50% ფარავს ცენტრი და 50%-ს - ფონდი;
6.	სამოგზაურო გრანტებს, რომელიც გულისმხობს ევროკავშირის  ფარგლებში მგზავრობას, გასცემს ცენტრი;
7.	საქართველო-გერმანიას შორის მგზავრობას აფინანსებს ფონდი.
8.	ფონდი საგრანტო დაფინანსების გადარიცხვას უზრუნველყოფს ტრანშების სახით არაუმეტეს ორი ტრანშისა საანგარიშო წელიწადში. პირველი ტრანშის გადარიცხვის შემდგომ ყოველი შემდეგი ტრანშის გადასარიცხად მაგისტრანტმა ფონდში უნდა წარმოადგინოს წინა ტრანშის შესაბამისი სრული  პროგრამული, ფინანსური ანგარიში და დასკვნა იულიხის ცენტრის მიმწვევ ინსტიტუტში გრანტის მიმღების აკადემიური თანახელმძღვანელისგან. 

მუხლი 5. პროგრამაში მონაწილეობისთვის განაცხადის წარდგენა
1.	ივ. ჯავახიშვილის სახელობის თბილისის სახელმწიფო უნივერსიტეტის, საქართველოს ტექნიკური უნივერსიტეტის, ილიას სახელმწიფო უნივერსიტეტის, ან საქართველოს სხვა უნივერსიტეტის (ცენტრთან ურთიერთ შეთანხმებით) წარდგინებით პროგრამაში მონაწილეობის კანდიდატმა, ფონდში უნდა წარმოადგინოს შევსებული განაცხადი ელექტრონულად (შემდეგ ელ. ფოსტის მისამართზე ananiashvili@rustaveli.org.ge ) და ნაბეჭდი სახით, ინგლისურ და ქართულ ენებზე 2015 წლის 17 აგვისტოს 17.00 სთ-ის ჩათვლით.  
2.	განაცხადი უნდა შეიცავდეს შემდეგ დოკუმენტაციას:
ა) შევსებულ განაცხადის ფორმას - თავფურცელს (ქართულად და ინგლისურად; დანართი 3); 
ბ) ცენტრის მიმწვევ ინსტიტუტში გრანტის მაძიებლის ხელმძღვანელის (დაწესებულების/იურიდიული პირის) უფლებამოსილი პირის მხრიდან გაცემულ ოფიციალურ მოწვევის წერილს (დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ). წერილის ორიგინალი წარმოდგენილი უნდა იქნეს დაფინანსებულ მაგისტრანტთან ხელშეკრულების გაფორმებისას; 
გ) სარეკომენდაციო წერილს საქართველოდან გამგზავნ უნივერსიტეტში ხელმძღვანელისგან (ინგლისური და ქართული ვერსიები, ხელმოწერილი ხელმძღვანელის მიერ);
დ) განმცხადებლის ყველაზე მაღალი სამეცნიერო ხარისხის (მაგ. ბაკალავრის, მაგისტრის) დამადასტურებელ დოკუმენტის ასლს (ქართულად და თარგმანი ინგლისურად, ან გერმანულად); 
ე) გერმანული და/ან ინგლისური ენის ფლობის დამადასტურებელ სერთიფიკატს, ან შესაბამისი ცოდნის დამადასტურებელ დოკუმენტს (ინგლისურად, ან გერმანულად და ქართული თარგმანი); საერთაშორისო სერთიფიკათის შემთხვევაში საჭიროა თარჯიმანთა ბიუროს მიერ დამოწმებული ქართული თარგმანის წარმოდგენა; 
ვ) გრანტის მაძიებლის CV ტაბულარულ ფორმაში (CV in Tabular form ინგლისურად და ქართულად; დანართი 4); 
ზ) ნაშრომების სიას, სათაურების, თანაავტორების, გამოქვეყნების ადგილის, თარიღისა და სხვა საჭირო დეტალების მითითებით. (ასეთის არსებობის შემთხვევაში ინგლისურად); 
თ) კვლევის გეგმას (1 – 2 გვერდი), რომელიც შეთანხმებულია ცენტრის მიმწვევ ინსტიტუტთან და რომელიც დაბეჭდილია ცენტრის ოფიციალურ ლოგოიან ფურცელზე და ხელმოწერილია აკადემიური ხელმძღვანელის მიერ იულიხის ცენტრიდან (დასკანირებული ინგლისური ვერსია და ქართული თარგმანი დამოწმებული თარჯიმანთა ბიუროს მიერ). წერილის ორიგინალი წარმოდგენილი უნდა იქნეს დაფინანსებულ მაგისტრანტთან ხელშეკრულების გაფორმებისას;
ი) ბიუჯეტის ფორმას (ქართულად და ინგლისურად, დანართი 5); ხარჯთაღრიცხვა უნდა მოიცავდეს ფონდის მხრიდან მიზნობრივ საგრანტო დაფინანსების (ყოველთვიური გრანტის) ბიუჯეტის 50%-ს, და წელიწადში მაქსიმუმ ორ ორმხრივ მგზავრობას საქართველოსა და გერმანიას შორის;
კ) გრანტის მაძიებლის მაგისტრატურაში სწავლის დამადასტურებელი ცნობა, გაცემული საქართველოს მხრიდან წარმდგენი უნივერსიტეტის მიერ (ქართულად და ინგლისური თარგმანი დამოწმებული თარჯიმანთა ბიუროს მიერ);
ლ) გრანტის მაძიებლის პირადობის მოწმობის დასკანირებული ასლი.
ფონდის კანცელარიაში ყველა დოკუმენტი წადგენილი იქნება გრანტის მაძიებლის მიერ ხელმოწერილ პროგრამაში მონაწილეობის შესახებ განცხადებასთან ერთად (დანართი 6).
3. 	ფონდის მიერ განიხილება მხოლოდ სრულყოფილი განაცხადი. არასრულყოფილი განაცხადი არ განიხილება.
4. ფონდი უფლებამოსილია ნებისმიერ ეტაპზე მოხსნას განაცხადები, რომლებიც არ შეესაბამება პროგრამის მიზნებისათვის დადგენილ მოთხოვნებს, არასრულყოფილია ან შეიცავს ყალბ ინფორმაციას.
5. ფონდი არ ანაზღაურებს პროგრამის განაცხადების მომზადებისა და წარდგენისათვის გაწეულ ხარჯებს.

მუხლი 6. პროგრამის განხორციელების ეტაპები
პროგრამის განხორციელების ძირითადი ეტაპებია:
ა) პროგრამაში მონაწილეობის გამოცხადება;
ბ) ცენტრსა და ფონდს შორის ურთიერთშეთანხმებით განსაზღვრული რაოდენობის მაგისტრანტების განაცხადების საქართველოს უნივერსიტეტების კონსორციუმის (თსუ, სტუ, ისუ) მხარდაჭერით/წარდგინებით განაცხადების ფონდში წარმოდგენა;
გ) ტექნიკური მახასიათებლების მიხედვით შემოსული დოკუმენტაციის პაკეტის შესაბამისობის დადგენა ამ დებულების მე-5 მუხლის, მე-2 პუნქტში მოთხოვნილი საბუთების ჩამონათვალთან;
დ) შემოსული განაცხადების ერთიანი სიის შედგენა, რომელშიც შედის წინამდებარე დებულების მე-5 მუხლის, პირველ პუნქტში მითითებული საქართველოს უნივერსიტეტების მიერ წარდგენილი კანდიდატურები (მაქსიმუმ 3 მაგისტრანტი) და განაცხადების/დოკუმენტაციის სრულ პაკეტთან ერთად, ელ. ფოსტით გაგზავნა ცენტრში განსახილველად და დასამტკიცებლად;
ე) ცენტრის მიერ საბოლოო გადაწყვეტილების მიღება განაცხადების დამტკიცებაზე;
ვ) ცენტრის მხრიდან მოწოდებული დამტკიცებული დოკუმენტების საფუძველზე ფონდის მიერ საგრანტო ხელშეკრულებების გაფორმება მაგისტრანტებთან და დაფინანსება, რაც მოიცავს ფონდის მხრივ მიზნობრივ საგრანტო დაფინანსების (ყოველთვიური გრანტის) ბიუჯეტის 50%-ს, და წელიწადში მაქსიმუმ ორ ორმხრივ მგზავრობას საქართველოსა და გერმანიას შორის;

მუხლი 7. საგრანტო ხელშეკრულება
ფონდი უზრუნველყოფს საგრანტო ხელშეკრულებების გაფორმებას იულიხის ცენტრის მიერ შერჩეულ და დამტკიცებულ მონაწილეებთან.

მუხლი 8. კვლევის შესრულების მონიტორინგი
1. ფონდი ახორციელებს პროექტის შესრულების მონიტორინგს თავის მიერ დადგენილი პერიოდულობით, რომელიც განისაზღვრება გრანტის მიმღებთან ფონდის მიერ გაორმებულ საგრანტო ხელშეკრულებაში;  პროექტის მონიტორინგი მოიცავს ფინანსურ და პროგრამულ ნაწილს.
გრანტის მიმღები ვალდებულია საანგარიშო პერიოდის დასრულებიდან 21 დღის ვადაში ფონდში წარმოადგინოს პროგრამის განხორციელების ანგარიში ამ ბრძანების დანართ N 7 დადგენილი ფორმების შესაბამისად.
აღნიშნულ ანგარიშთან ერთად, გრანტის მიმღებმა ამავე პერიოდში უნდა წარმოადგინოს ცენტრის მიმწვევ ინსტიტუტში მისი ხელმძღვანელის შეფასება მაგისტრანტის მიერ პროგრამის ფარგლებში განხორციელებული საქმიანობის შესახებ (ინგლისურ ენაზე და ქართული თარგმანი დამოწმებული თარჯიმანთა ბიუროს მიერ).
2. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.
3. ფინანსური მონიტორინგის დროს ფონდი:
ა) ახორციელებს საგრანტო ხელშეკრულების ფინანსურ კონტროლს ფონდის მიერ დამტკიცებული ანგარიშის ფორმების შესაბამისად წარმოდგენილი დოკუმენტაციის განხილვის საფუძველზე, რაზეც ადგენს შესაბამის განხილვის აქტს.
ბ) ეყრდნობა მაგისტრანტის მიერ წარმოდგენილ საგრანტო სახსრების ხარჯვის დამადასტურებელ დოკუმენტაციას.
გ) მაგისტრანტის მიერ წარმოდგენილ ანგარიშზე ადგენს განხილვის აქტს, რომელშიც აისახება საანგარიშო პერიოდში ავანსის სახით გადარიცხული თანხის ხარჯვის შესაბამისობა საგრანტო ხელშეკრულებით გათვალისწინებულ ხარჯთაღრიცხვასთან.
4. ფინანსური მონიტორინგისას:
ა) მიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება ამ ხარჯვით კატეგორიას;
ბ) არამიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვით გაუთვალისწინებელი ხარჯი. აღნიშნული ხარჯი ექვემდებარება მიზნობრივ საგრანტო ანგარიშზე დაბრუნებას;
გ) ნაშთად ჩაითვლება – საანგარიშო პერიოდში გაუხარჯავი რესურსი, რომელიც შესაძლოა გაიხარჯოს მომდევნო საანგარიშო პერიოდებში.
4. პროგრამული მონიტორინგი გულისხმობს მაგისტრანტის მიერ ხელშეკრულებით გათვალისწინებული ამოცანების შესრულების დამადასტურებელი დოკუმენტაციის შემოწმებას. პროგრამული მონიტორინგის განხორციელებისას ფონდი ეყრდნობა მაგისტრანტის მიერ წარმოდგენილ დოკუმენტებს. პროგრამული მონიტორინგის განსახორციელებლად მაგისტრანტი ფონდს წარმოუდგენს მიმღები კვლევითი ინსტიტუტიდან სტაჟირების სამეცნიერო ხელმძღვანელის ოფიციალურ წერილს სტაჟირების პერიოდში ჩატარებული კვლევის შესახებ. 
5. გრანტის გამცემს აქვს უფლება შეაფასოს დასრულებული საგრანტო პროექტის სამეცნიერო ღირებულება და საგრანტო პროექტის ფარგლებში მიღებული შედეგი.